
R A P O R T

asupra proiectului de Lege pentru ratificarea Convenţiei între România şi Marele Ducat de Luxemburg în domeniul securităţii sociale, semnată la Bucureşti, la 18 noiembrie 2004
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru ratificarea Convenţiei între România şi Marele Ducat de Luxemburg în domeniul securităţii sociale, semnată la Bucureşti, la 18 noiembrie 2004, trimis cu adresa nr. PL-x 291 din 19 iulie 2005.

La întocmirea prezentului raport, Comisia a avut în vedere avizele de la:

· Consiliului Legislativ (nr.766/23.06.2005);

· Comisia pentru buget, finanţe şi bănci (nr.358/26.08.2005);

· Comisia pentru politică externă (nr.291/20.07.2005).

Proiectul de lege are ca obiect de reglementare ratificarea Convenţiei între România şi Marele Ducat de Luxemburg în domeniul securităţii sociale, semnată la Bucureşti, la 18 noiembrie 2004.

Comisia propune Plenului adoptarea proiectului de lege întrucât această convenţie se înscrie în procesul de pregătire a aderării României la Uniunea Europeană, respectiv de implementare a Regulamentului (CEE) nr.1408/71 referitor la aplicarea sistemelor de securitate socială angajaţilor, lucrătorilor independenţi şi membrilor familiilor acestora care se deplasează în interiorul comunităţii şi a Regulamentului nr.574/72 care stabileşte modalitatea de aplicare a Regulamentului (CEE) nr.1408/71.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: d-l Cătălin Dănilă, Secretar de Stat – Ministerul Muncii, Solidarităţii Sociale şi Familiei;
b) invitaţi: d-na Cristina Stroe, expert – Ministerul Muncii, Solidarităţii Sociale şi Familiei.

4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este prima Cameră sesizată.


În urma dezbaterilor în şedinţa din 06 septembrie 2005, Comisia propune admiterea fără modificări a proiectului de lege.

